Publication: Magyar Közlöny
Issue: MK-2002-36 (Year: 2002, Number: 36)
Era: 1990-2004
Section: juttatja.” [9/1992. (I. 30.) AB határozat, ABH 1992. 59., 70.]
Paragraph Index: 407

juttatja.” [9/1992. (I. 30.) AB határozat, ABH 1992. 59., 70.] Alapvetõ kívánalom tehát, hogy a vád megváltoztatásának a keretei, a terhelt által is elõre számításba vehetõ módon az eljárási törvényben elõzetesen rögzítésre kerüljenek. A szabályok technikai kiszámíthatósága mellett azonban a vádlott számára az ügyészség és a bíróság jogosítványainak tartalmilag is — az eljárási törvényben meghatározott feladatukkal összhangban álló módon — kalkulálhatónak kell lenniük. E tekintetben meghatározó kérdés a váddal való rendelkezés jogának és ezen belül is a vádkiterjesztésnek a szabályozása. 3.2. Az Alkotmánnyal összhangban a büntetõeljárásról szóló törvény a közvádra üldözendõ bûncselekmények miatti vádemelés tekintetében a döntés felelõsségét kivételt nem tûrõ módon az ügyészre ruházza. A vádemeléssel az ügyész azt juttatja kifejezésre, hogy a rendelkezésére bocsátott nyomozási iratok alapján milyen, a terhelt felelõsségét megalapozó tényeket állapított meg és ezekkel kapcsolatban mi a jogi álláspontja. A vádképviselet azzal a kötelezettséggel jár, hogy a bizonyítás eredményéhez képest az ügyész a szakmai, hivatásbeli felelõsség szabályai szerint eljárva a vád terjedelmében változtatást eszközöljön. A Be. szabályai szerint az ügyészi vádkiterjesztés esetén a terhelt részére még a tárgyalás elnapolása révén is biztosítani kell a védekezéshez való jog tényleges gyakorlását az újabb vád vonatkozásában [209. § (3) bekezdés], tekintettel arra is, hogy a bíróság ítélkezésének alapját a továbbiakban a megváltoztatott vád képezi. A büntetõ ügyekben a bíróságnak az Alkotmány és a Be. szerinti eljárási feladata, hogy a vád felõl tisztességes eljárás lefolytatása után pártatlan döntést hozzon.

Source: https://magyarkozlony.hu/hivatalos-lapok/64936f3d691e8425e19739b93c705868ffad6419/dokumentumok/dd0e31d3f6cb1097e6954eb3e34c39269a4965ce/letoltes